google/wiki40b huggingface dataset:
Pilėnai (Panevėžys)

Istorija

Mikrorajonas pastatytas XX a. 7-ajame dešimtmetyje (architektė G. Bilubienė). Pilėnuose nutiesta nauja gatvė ir žiedas, kuris jungia T. Tilvyčio ir A. Alanto gatves.Ten kuriasi gyvenamasis kvartalas.
Nankino žudynės

Nankino žudynės – masinės žudynės ir prievartavimai, vykę maždaug šešias savaites 1937 m. gruodžio 13 d. Japonijos imperijai okupavus Kinijos respublikos miestą Nankiną (Džiangsu provincija) Antrajame Kinijos - Japonijos kare. Per jas Japonijos imperijos kariuomenė nužudė šimtus tūkstančių kinų civilių ir kariškių, vyko plataus masto miesto plėšimas, deginimas, moterų prievartavimai. Po karo kai kurie atsakingi japonų pareigūnai buvo teisiami Nankino karo nusikaltimų tribunolo už karo nusikaltimus ir jiems įvykdyta mirties bausmė. Vienas svarbiausių vadų, Japonijos Imperatoriškosios šeimos narys princas Yasuhiko Asaka teismo išvengė, kadangi pagal Japonijos kapituliacijos sutartį sąjungininkai pažadėjo Imperatoriškosios šeimos nariams neliečiamybę.
Aukų skaičius nėra žinomas, kadangi Japonijos kariuomenė po karo naikino bei įslaptino susijusius dokumentus. Tarptautinio Karinio Tolimųjų Rytų Tribunolo teigimu, žuvo daugiau, nei 200 000 žmonių. Kinija, remdamasi Nankino tribūnolo paskaičiavimais, teigia, kad žuvo apie 300 000 žmonių. Japonų istorikų įvertinimai labai įvairūs, skaičius svyruoja nuo 40 000 iki 200 000.
Nankino žudynės iki šių laikų yra kontroversiškas įvykis. Jos iki dabar yra jautri problema politiniuose Japonijos ir Kinijos santykiuose. Japonijos vyriausybė oficialiai pripažino, kad užėmusi Nankiną, Imperijos kariuomenė vykdė masinius prievartavimus, plėšimus ir žudynes. Tačiau Japonų nacionalistų judėjimai ir istorijos revizionistai ginčija įvairias jų detales, mastą ar net įvykio istoriškumą apskritai, teigia, kad jis buvo sufabrikuotas kinų propagandos. Toks istorinis revizionizmas didina įtampą tarp Japonijos ir Kinijos bei kitų japonų okupaciją patyrusių šalių, kaip Pietų Korėja.
Miego dujos

Miego dujos yra onirogeninis anestetikas, naudojamas žmogui sukelti būseną, kuomet jis praranda sąmonę ir nesigaudo aplinkoje. Dauguma miego dujų turi nepageidaujamų šalutinių efektų arba veikia didelio nuodingumo zonoje.
Anestezinės dujos turi kvapą, tad jas lengviau pajusti. Tuo tarpu tokios bekvapės medžiagos kaip metanas (CH₄), anglies dioksidas (CO₂) ir anglies monoksidas (CO) smarkiai kritikuojamos, nes objektai gali laiku jų nepajusti ir nespėti pasitraukti į saugią aplinką.
Pasitaiko atvejų, kuomet miego dujas naudoja nusikaltėliai. Kai kur galima įsigyti signalizacijų, pranešančių apie tokių dujų pavojų.
2011 m. vienoje menonitų bendruomenėje Bolivijoje buvo nubausti 8 vyrai, kurie 2005–2009 m. laikotarpiu pasinaudodami miego dujomis išprievartavo 130 moterų.
Terminatorius: Saros Konor kronikos

Siužetas

Pirmosios serijos veiksmas vyksta 1999 metais. Pagrindiniai veikėjai: Sara, jos sūnus Džonas ir Kameron, perprogramuota terminatorė, kuri iš ateities atsiųsta saugoti Džoną. Juos persekioja terminatorius Kromartis, pasiųstas laiku į praeitį nužudyti Džoną ir FTB specialųjį agentą Džeimsą Elisoną, kuris iš pradžių laikosi nuomonės, jog Sara yra pamišėlė nusikaltėlė (remiantis įvykiais filme „Terminatorius 2: paskutinio teismo diena“). Sara įsimyli felčerį Čarlį Diksoną, bet yra priversta nutraukti su juo santykius dėl jiems gresiamo pavojaus.
Pirmosios serijos pabaigoje Sara, Džonas ir Kameron persikelia laiku į 2007 metus. Bandydamas juos nužudyti Kromartis patiria didelių sužalojimų, bet imasi taisytis savo endoskeletą bei atkurti dirbtinę odą ir toliau tęsia Džono paiešką 2007 metų laike. Dėl to, kad Džonas piktinasi tuo, kad jie nuolatos renkasi bėgti, Sara apsisprendžia pereiti prie Skaineto puolimo. Tačiau 2007 m. pasaulis pasirodo ne toks ir lengvas: jie sužino, kad Skainetas pasiuntė papildomus keletą terminatorių į šį laiką siekdamas apsaugoti savo paties sukūrimą, taip pat į ši laiką atsidangina keletas pasipriešinimo prieš Skainetą judėjimo karių, kurie siekia užkirsti kelią Skainetui. Beieškodami intuityvaus šachmatų kompiuterio, pavadinto Turku, kuris, jų manymu, yra Skaineto pirmtakas, Sara ir Džonas susiduria su pasipriešinimo judėjimo kareiviu Dereku Rysu, kuris yra Džono dėdė. Derekas nutaria prisijungti prie jų. Serialui progresuojant, Konorai suvokia, kad tikrovė esti tokia – bandydami pakeisti ateitį savo tikslams, jie susidurs su vis didesniu priešų, ar tai iš dabarties, ar iš ateities, būriu.
Danijos futbolo varžybos 1927–1928 m.

1927–1928 m. Pirmenybės

Danijos futbolo pirmenybės (dan. 1927–28 Danmarksmesterskabsturneringen) -pirmos pakopos pirmenybės.
Zambruvo miesto vėliava

Zambruvo miesto vėliava (lenk. Flaga Zambrowa) - tai Zambruvo miesto vėliava, kurioje raudonai baltame fone vaizduojama juodos spalvos stumbro galva. Vėliavos simbolika kilusi nuo paties miesto pavadinimo, kuris atsirado nuo senoviško lenkų kalbos žodžio Ząbr, kas reiškia vieta kurioje renkasi stumbrai. Vėliavos naudojimas patvirtintas 2003 m. vasario 25 dieną.
Urkuvėnai

Istorija

1950–1962 m. Kuršėnų rajono, 1962–1995 m. Šiaulių rajono Micaičių apylinkės kaimas. 1950–1991 m. kaimas priklausė Varputėnų tarybiniam ūkiui.
Ernesto D'Alessio

Ernesto D’Alessio (g. 1977 m. kovo 6 d.) – Meksikos aktorius ir dainininkas.
Turi žmoną Rosario Ruiz ir vieną vaiką. Ernesto dažnai vadinamas tiesiog Ernie. Jo mama taip pat aktorė, bei dainininkė Lupita D'Alessio. Ernesto turi brolį Jorge, kuris yra Ernesto vadybininkas. Ernesto anksčiau žaisdavo futbolą.
Bronisław Komorowski

Biografija

1977 m. baigė Varšuvos universiteto Istorijos fakultetą.
Nuo septintojo dešimtmečio Lenkijos skautijos narys ir opozicinis veikėjas. 1968 m. dalyvavo jaunimo protestuose. 1977–1980 m. dienraščio „Słowo Powszechne“ redakcijos stažuotojas. Nuo 1977 m. Darbininkų gynimo komiteto, taip pat Žmogaus ir piliečio teisių gynimo sąjūdžio bendradarbis. Savilaidos mėnraščio „Głos“ leidėjas. 1979 surengė demonstraciją Varšuvoje, už ką 1980 m. buvo nuteistas mėnesiui laisvės atėmimo.
Nuo 1980 m. Solidarumo veikėjas. 1980–1981 m. Solidarumo Mazovijos regiono Socialinių tyrimų centro bendradarbis. 1981 m. gruodžio 13 d. buvo internuotas. 1981–1989 m. Niepokalanovo kunigų seminarija mokytojas. 1989–1990 m. ministro Aleksandro Hallo kabineto direktorius. 1990–1993 m. pirmas civilinis gynybos viceministras.
1991–1997 m. Demokratinės sąjungos ir Laisvės sąjungos narys, 1993–1995 m. šių partijų generalinis sekretorius. 1991 m. ir 1993 m. išrinktas Lenkijos Seimo nariu pagal Demokratinės sąjungos sąrašą. Nuo 1997 m. Konservatyvi liaudies partijos generalinis sekretorius ir pirmininko pavaduotojas. 1997 m. išrinktas Seimo nariu pagal Solidarumo rinkimų akcijos sąrašą. Iki 2000 m. Seimo Gynybos komisijos pirmininkas.
2000–2001 m. gynybos ministras.
Nuo 2001 m. Pilietinės platformos veikėjas, šios partijos Tarybos narys. 2001–2005 m., 2005–2007 m ir nuo 2007 m. Seimo narys išrinktas pagal Pilietinės platformos sąrašą.
Nuo 2005 m spalio 26 d. Seimo pirmininko pavaduotojas. 2007 m. lapkričio 5 d. išrinktas Seimo pirmininku.
Mykolo Romerio universiteto garbės daktaras (2008 m.)
2010 m. balandžio 10 d. žuvus prezidentui Lechui Kačinskiui, Bronislavas Komarovskis tapo laikinuoju šalies vadovu.
2010 m. prezidento rinkimuose nugalėjo J. Kačinskį ir tapo Lenkijos prezidentu.
2015 m. spalio 13 d. jam suteiktas Rokiškio krašto garbės piliečio vardas.
Alphabeta

Alphabeta buvo Izraelio dainininkų grupė.
Grupę sudarė Reuven Erez, Lisa Gold-Rubin, Nehama Shutan, Ester Tzuberi ir Itzhak Okev. 1978 metais su Izhar Cohen atstovaudami Izraeliui laimėjo 1978 m. Eurovizijos konkursą. Jame atliko dainą „A-Ba-Ni-Bi“. Izraelis balsavimo metu gavo penkis iš eilės maksimalų 12 taškų kiekį, kuris yra Eurovizijos rekordas. Iš viso kolektyvas gavo 157 taškus.
Kai tapo aišku, kad Izraelis tais metais laimės konkursą, Jordanijos transliavimo bendrovė nutraukė tiesioginę transliaciją teigdami, jog transliuotojas turėjo techninių sunkumų. Žiūrovams buvo parodytas narcizų vaizdas. Kitą dieną po Eurovizijos, kaip nugalėtoją Jordanija pristatė Belgijos dainą, kuri iš tikrųjų Eurovizijoje buvo užėmusi antrą vietą. Izraelio pergalė leido teisę rengti 1979 m. Eurovizijos dainų konkursą, kuris vyko Jeruzalėje.
Metropolitano salė

Metropolitano salė (isp. Auditorio Metropolitano) – populiariausia koncertų ir pasirodymų salė Gvadalacharoje, Meksikoje. Atidaryta 2007 metais. Salė talpina iki 11 500 žmonių. Ji vadinama pačia moderniausia sale Meksikoje. Jos statybas rėmė valdžia. Plotas - 50 000 m².
Vytautas Narbutas (1930, geografas)

Biografija

Gimė agronomo Vytauto Narbuto šeimoje, 1940 m. su tėvais persikėlė į Vilnių. 1948 m. baigė Vilniaus I-ąją berniukų gimnaziją. 1953 m. su pagyrimu baigė Vilniaus universiteto Gamtos mokslų fakulteto geologijos skyrių, įgydamas geochemiko-geologo specialybę. 1953–1956 m. mokėsi Geologijos ir geografijos instituto aspirantūroje. 1959 m. apgynė mokslų kandidato disertaciją „Sulfatiniai-karbonatiniai apatinio ir vidurinio franio dariniai Lietuvoje ir jų sukarstėjimo sąlygos“.
1956–2000 m. Lietuvos MA Geologijos ir geografijos instituto (nuo 1963 m. – Geologijos institutas) mokslinis bendradarbis, vadovavo nuosėdinių uolienų ir geologinių procesų tyrimų padaliniams.
1990–1993 m. Lietuvos Sąjūdžio seimo narys. Lietuvos rašytojų sąjungos narys nuo 1993 m., 2001 m. Lietuvos geologų sąjungos garbės narys.

Mokslinė veikla

Tyrė Lietuvos ir viso Baltijos regiono devono sistemą, pastovaus dėmesio objektu buvo Šiaurės Lietuvos karstinis regionas, jo tyrimai ir ekologinės apsaugos mokslinis pagrindimas. Ekologinio ūkininkavimo „Tatulos programa“ vienas iniciatorių ir steigėjų, daugelio mokslinių straipsnių ir kelių monografijų autorius.
Periodinėje spaudoje, leidiniuose „Metai“, „Kultūros barai“, „Literatūra ir menas“, „Amžius“, „Dienovidis“ ir kt.) yra paskelbęs apsakymų, eseistikos bei straipsnių kultūros paveldo, gamtosaugos, visuomeninio gyvenimo klausimais.
Kalniškių pagrindinė mokykla

Istorija

Pradinė mokykla Kalniškiuose įkurta 1922 m. pas pasiturintį valstietį Povilą Lubį. Mokykloje buvo keturi skyriai, mokėsi 30 vaikų. 1954 m. Kalniškių pradinėje mokykloje įsteigta 5-a klasė. Per trejus metus mokykla tapo septynmetė. 1962 m. Kalniškių septynmetė mokykla reorganizuota į aštuonmetę. 1963 m. šalia senųjų buvusio ūkininko pastatų pastatytas naujas mokyklos pastatas. 1985 m. mokykla reorganizuota į nepilną vidurinę, o nuo 1987 m. į Kalniškių pagrindinę mokyklą. Nuo 1998/1999 m. m. Kalniškių pagrindinė mokykla teikė pradinį ugdymą ir pagrindinio ugdymo programos I dalį (1-8 klasės).
2009 m. rugsėjo 1 d. Kalniškių pagrindinė mokykla reorganizuota į Kretingos rajono Kartenos vidurinės mokyklos Kalniškių pagrindinio ugdymo skyrių. Nuo 2012 m. rugsėjo 1 d. skyrius teikia pradinį (1-4 klasės) ir priešmokyklinį ugdymą (mišri grupė).
Čongradas

Geografija

Medė yra Didžiojoje Vengrijos lygumoje. Aukštis iki 125 m (Asothalomo k.). Svarbus daržovių auginimo regionas. Pagrindinės upės – Tisa, Marošas.
Vilniaus troleibusai

Istorija

1956 m. spalį buvo įkurta Vilniaus troleibusų valdyba, nutiestas 7,8 km ilgio kontaktinis tinklas ir pastatytas parkas 25 troleibusams. Tų pačių metų lapkričio 6 d. išriedėjo pirmi 7 MTB-82D troleibusai maršrutu „Antakalnis–Stotis“.
1981 m. troleibusų skaičius du kartus viršijo parko aptarnavimo projektinį galingumą, todėl buvo priimtas sprendimas statyti antrąjį parką. Jis atidarytas 1985 m. gruodžio 28 d. Viršuliškių mikrorajone. Čia tuomet buvo galima aptarnauti 150 troleibusų.
1993 m. balandį valdyba reorganizuota į UAB „Vilniaus troleibusai“, o steigėja ir savininkė buvo Vilniaus miesto savivaldybė.
1996 m. ir 1997 m. iš savivaldybės lėšų buvo įsigyta po 30 naujų čekiškų troleibusų „Škoda-14Tr“, o 1999 m. – 23 „Škoda-14TrM“.
2004–2006 m. įmonė lizingo būdu įsigijo 45 naujus lenkiškus žemagrindžius troleibusus „Solaris Trollino 15 AC“.
2011 m. lapkričio 4 d. įmonė buvo reorganizuota į UAB „Vilniaus viešasis transportas“.
Norviliškės

Pilis

Norviliškių pilis – XVI amžiaus renesansinės gynybinės architektūros kompleksas. Kartu su vartų bokštu ir gynybiniu bokštu pilis sudarė tipišką uždarą gynybinės pilies sistemą su kiemu centre. Dabar pilyje rengiamos konferencijos, teminiai vakarai, pobūviai, vestuvės ir krikštynos. Viduje įrengti šiuolaikiniai patogumai. 2007–2010 m. pilies pašonėje vykdavo muzikinis festivalis Be2gether.
Iš pilies į varpinę veda tunelis. Apylinkių gyventojai teigia, kad būta tunelio nuo Norviliškių iki Alšėnų.
Snieguotieji kalnai

Snieguotieji kalnai, kitaip dar „Sniegiai“ (angl. Snowy Mountains arba Snowies), yra aukščiausią viršūnę (Kosciuškos kalnas 2228 m) Australijoje turintys kalnai. Jie yra Naujajame Pietų Velse ir yra didesnės kalnų grandinės Australijos Alpių dalis (dar didesnis vienetas – Didysis Vandenskyros kalnagūbris).
Manoma, kad 20 000 tūkstančių metų čia gyveno aborigenai.
Pirma kartą europiečių kalnai ištyrinėti 1835 metais. Juose auga labai daug pušų. Šie kalnai, žiemos mėnesiais, yra vieni iš sniego industrijos centru (slidinėjimas ir kt.) Australijoje.
Kalnai maitina Snieguotąją upę, Marmbidžio upę ir Murėjaus upę. O geriausiai žinomi už Snieguotųjų kalnų schemą (projektas tvenkiantis Snieguotąją upę, tiek drėkinimui, tiek elektros energijai gauti).
Raumuo

Raumuo (lot. musculus) yra vienas iš minkštųjų žmogaus audinių, atsakingas už aktyvų organizmo judėjimą, kūno pozicijos stabilumą ir vidaus organų turinio (kraujo, maisto, išmatų ir kt.) judesį.

Raumenų funkcionavimas

Bet koks kūno judesys įvyksta dėl nervinių impulsų sklidimo ir jų perdavimo į raumeninę skaidulą. Bandymais įrodyta, kad perpjovus nervą, jungiantį raumenis su smegenimis, raumuo tampa neaktyvus, degeneruoja ir pakeičiamas jungiamuoju audiniu. Taip pat degeneruoja ir nervinės ląstelės, netekusios ryšio su vykdomuoju organu (raumenimis). Ryšys tarp raumenų ir nervų palaikomas per nervines galūnes, išsidėsčiusias ant raumeninių skaidulų. Signalas, siunčiamas į raumenis, prasideda galvos smegenų žievėje, praeina nugaros smegenų pilkosios medžiagos priekinius ragus. Neuronai, kurie perduoda valingus signalus, yra dideli ir piramidės formos, todėl vadinami piramidinėmis ląstelėmis. Nugaros smegenyse įvyksta pirmasis signalo perdavimas, nes piramidinės ląstelės susijungia su motoriniais neuronais sinapsėje. Įvykus perdavimui, impulsas toliau sklinda į vykdomąjį organą per antrąją sinapsę. Motoneurono atauga ant raumeninės skaidulos išsidėsto trimis šakelėmis. Taip susiformuoja nervinė raumeninė sinapsė – vadinama motorine plokštele, per kurią raumuo gauna įsakymą susitraukti. Nervinė raumeninė sinapsė beveik niekuo nesiskiria nuo sinapsės tarp nervinių ląstelės ataugų. Vienintelis skirtumas tik, kad raumeninės skaidulos apvalkalėlis sinapsės srityje sudaro daugybę klosčių, tokiu būdu padidėja sinapsės paviršiaus plotas. Aplink sinapsę išsidėsto raumeninės skaidulos branduoliai ir kiti organoidai. Šis palyginus nesudėtingas darinys perduoda valingą signalą iš smegenų žievės į raumenį, ir įvyksta raumens susitraukimas.

Raumenų darbas

Griaučių raumenų darbas skirstomas į statinį ir dinaminį. Statinis darbas reikalingas vertikaliai kūno padėčiai arba tam tikrai pozai palaikyti. Atlikdami statinį darbą raumenys nei sutrumpėja, nei pailgėja, o tik įsitempia. Atliekant dinaminį darbą, kai nėra pasipriešinimo jėgos, per sąnarį vyksta judesys. Dinaminis darbas gali būti nugalintis ir pasiduodantis. Nugalintis darbas atliekamas tada, kai raumenims susitraukus, pakeliama kūno dalis ar svoris. Pasiduodanti darbą raumenis atlieka tada, kai susitraukęs raumuo pamažu įsitempia, jo jėga mažėja ir kūno grandis, veikiama kūno svorio, nusileidžia žemyn. Ši darbo forma labai svarbi judesių plastiškumui, sklandumui.
Tie patys raumenys gali atlikti įvairų darbą. Pvz., atitraukiant žastą, deltinis raumuo atlieka nugalintį darbą, o iš lėto nuleidžiant ranką – pasiduodantį darbą. Vienai grupei atliekant nugalintį darbą, kita, antagonistų grupė, atlieka pasiduodanti darbą.
Jerevanas

Istorija

Archeologiniai duomenys rodo, kad Urartu valstybės tvirtovė ir miestas Erebuni dabartinio Jerevano vietoje buvo jau VIII a. pr. m. e. ir konkuravo su sostine Ani. Miestą valdė romėnai, arabai ir kitos tautos, 1387 m. jis įėjo į Tamerlano imperiją. XV a. Jerevaną užėmė persai, XVI–XVIII a. pakaitomis jį valdė Turkija ir Persija. 1827 m. iš Persijos jį atkovojo Rusija. 1918–1920 m. miestas buvo nepriklausomos Armėnijos sostinė, 1920–1991 m. Armėnijos TSR, o vėliau – vėl nepriklausomos šalies sostinė.
Davonių koplyčia

Istorija

Įrašas rusų kalba lentoje ant koplyčios sienos byloja, kad koplyčia buvo pašventinta Šventosios Šeimynos garbei, pastatyta 2010 m. vasarą, palaiminant Vilniaus „Znamenskaja“ cerkvės šventikui Piotrui Miuleriui.
Aldona Marija Mažylienė

Biografija

Mokėsi Panevėžio 3-ojoje septynmetėje mokykloje 1960 m. sidabro medaliu baigė Panevėžio 4-ąją vidurinę mokyklą. 1965 m. baigė Vilniaus universitetą, ekonomistė.
Nuo 1959 m. Panevėžio linų kombinato verpėja, inžinierė, skyriaus viršininkė, įmonę reorganizavus – direktoriaus pavaduotoja ekonomikos reikalams, vėliau ekonomikos ir vykdomoji direktorė, 1998–2006 m. AB „Linas“ generalinė direktorė.
Lietuvos valstiečių partijos, Valstiečių ir Naujosios demokratijos partijų sąjungos, Lietuvos valstiečių liaudininkų sąjungos narė.
2003–2007 m. ir nuo 2007 m. Panevėžio miesto savivaldybės tarybos narė.
Panevėžio politikių klubo „Veiklios moterys“, Visuomeninės organizacijos „Moterys ir verslas Lietuvoje“ Panevėžio apskrites padalinio narė, Panevėžio „Soroptimos“ skyriaus iždininkė. Sutuoktinis Romualdas, vaikai Asta, Romualdas.
1997 m. apdovanota Didžiojo Lietuvos kunigaikščio Gedimino ordino 2-ojo laipsnio medaliu.
Konsepsion de Buena Esperansa

Konsepsion de Buena Esperansa (isp. Concepción de Buena Esperanza) arba Konsepsion del Bermechas (Concepción del Bermejo) – buvęs ispanų kolonizatorių miestas Pietiniame Čiake, dabartinės Argentinos Čiako provincijoje, Impenetrable regione. Gyvavo tarp 1585 ir 1632 m. Miestas įkurtas strateginiame kelyje tarp Asunsjono ir Tukumano, senda macomita take, jungusiame Bermecho ir Salado upes. Veikė enkomjendos sistema: plantacijose auginta medvilnė, tiekiamas vaškas, vystyta prekyba. Regione gyveno skirtingų grupių, klajokliškos, nuožmios indėnų gentys, todėl jų evangelizacija ir adaptavimas prie žemės ūkio darbų buvo sunkus. 1631 m. indėnų genčių sąjunga užpuolė Konsepsjoną ir jo gyventojai buvo priversti bėgti į Korientesą. Vėliau keliskart nesėkmingai bandyta miestą atkurti, kol 1645 m. galutinai paleistas jo kabildas.
Nuo 1943 m. pradėti vietovės kasinėjimo darbai, vėliau įkurtas archeologinis parkas.
Julijus Nepotas

Biografija

Dalmatijos vietininko Marcelino sūnėnas ir Bizantijos imperatorienės Verinos giminaitis. Po dėdės mirties nuo 468 m. savarankiško valdovo teisėmis valdė Dalmatiją. 474 m. Bizantijos rūmų paskelbtas Vakarų Romos imperijos imperatoriumi. Bizantiečių laivyno ir barbarų samdinių kariuomenės padedamas užėmė Romą, o jo varžovas Glikerijus pabėgo į Saloną ir įsišventino vyskupu.
475 m. kariuomenės vadas Orestas sukėlė maištą ir užėmė Raveną. Julijus Nepotas pabėgo į Saloną, o iš ten laivu į Dalmatiją, kurią valdė iki mirties, tituluodamasis save imperatoriumi. 480 m. nužudytas Glikerijaus pasiųstų žudikų.
ÍF/Víkingur (moterys)

Istorija

Moterų futbolo komanda susikūrė 2014 m. 
Tai dviejų futbolo klubų bendras projektas (ÍF Fuglafjørður ir Víkingur Gøta).
2019 m. sezone ÍF/Víkingur ir B68 Toftir komandos žaidė susijungusios į vieną ekipą. Buvo suformuota nauja komanda ÍF/Víkingur/B36.
Leydi Moya

Biografija

2015 m. Panamerikos žaidynėse užėmė 7-ą vietą ir pelnė olimpinį kelialapį. 2016 m. vasaros olimpinėse žaidynėse sportininkė užėmė 33-ią vietą. 2018 m. tapo Pan Amerikos čempione.
2019 m. laimėjo bronzos medalį Panamerikos žaidynėse ir pelnė pakvietimą į 2020 m. vasaros olimpines žaidynes.
Imperatorius Juozapas II

Biografija

Kilęs iš Habsburgų Lotaringų dinastijos, vyriausias imperatorės Marijos Teresės ir jos vyro imperatoriaus Pranciškaus I-ojo sūnus. Juozapas II-asis buvo „Apšviestojo absoliutizmo“ šalininkas.

Valdymas

Po tėvo Pranciškaus I-ojo mirties 1763 m. oficialiai valdė Austrijos žemes kartu su motina. Nuo 1780 m. tapo vienvaldis Austrijos valdovas. Turėjo dvi žmonas: Parmos princesę Izabelę Mariją ir Vitelsbachų dinastijos princesę Mariją Jozefą, tačiau mirė bevaikis.
Jozefas II-asis vykdė radikalias reformas: sušvelnino cenzūrą, panaikino 700 vienuolynų, konfiskuodamas jų turtus, garantavo lygias teises visoms krikščionių bažnyčioms bei sektoms, 1781–1785 m. panaikino baudžiavą ir apribojo dvarininkų jurisdikciją, skelbė visų luomų teisinę lygybę. Norėdamas labiau centralizuoti savo margą ir į autonominius vienetus suskirstytą valstybę, šalį suskirstė į apskritis, 1784 m. vokiečių kalbą paskelbė visiems privaloma valstybine kalba, buvo surašyti gyventojai. Teismuose lotynų kalba pakeista vokiečių kalba, uždrausti vadinamieji raganų teismai. Šioms reformoms labai priešinosi bajorija, dvasininkai ir nevokiškoji Austrijos gyventojų dalis, ypač vengrai. Dėl to prieš pat mirtį Juozapui II-ajam teko daugelį savo reformų atšaukti, išskyrus įstatymus, liečiančius valstiečių gyvenimą ir tikybinę toleranciją.
Užsienio politikoje Juozapas II-asis du kartus bandė užgrobti Bavariją. Kovodamas su stiprėjančia Prūsija rėmėsi Rusija. Per Pirmąjį Abiejų Tautų Respublikos padalijimą 1772 m. prisijungė Galiciją. 1787 m. sąjungoje su Rusija paskelbė karą Turkijai, 1775 m. iš Turkijos gavo Bukoviną, tačiau karui nepasibaigus mirė, užleisdamas sostą savo jaunesniajam broliui Leopoldui II-ajam.
Pelutava

Istorija

Kaimas šaltiniuose minimas 1590 m. XVIII a. buvo Vilkijos seniūnijos karališkasis kaimas. 1738 m. Pelutavoje gyveno 4 šeimos. Tarybiniais metais kaimas priklausė Pernaravos apylinkei, buvo Salomėjos Nėries kolūkio centrinė gyvenvietė.

Aplinkinės gyvenvietės

Pavinkšniai – 2 km
Griniai – 3 km
Pernarava – 2,5 km
Paliediškiai – 1,5 km
Jakšiai – 2 km
Niujorko Rangers

Istorija

Komanda įsikūrė 1925 m. Niujorke.
Osiedle Kamena (Suvalkai)

Osiedle Kamena (lenk. Osiedle Kamena, Osiedle Jaćwingów) - gyvenvietė priklausanti Suvalkų miestui. Tai yra viena iš naujausių miesto gyvenviečių, pastatyta XX a. 8 ir 9 dešimtmečiuose. Gyvenvietėje yra Forte baldų gamykla ir Kia Motors automobilių parduotuvė. Tai viena iš mažesnių miesto gyvenviečių, kurioje yra trys pagrindinės gatvės: Kauno (Kowieńska), Vilniaus (Wileńska) ir Šiaurinė (Północna). Gyvenvietėje yra kelios maisto prekių parduotuvės, paštas, bažnyčia, degalinė ir duonos kepykla Cymes. Pagrinde gyevnvietėje dominuoja penkiaukščiai blokinės statybos namai. Taip pat yra buvęs darbininkų viešbutis, kuris šiuo metu virto gyvenamuoju namu.

Pavadinimo kilmė

Tikėtina, kad gyvenvietės pavadinimas kilęs nuo lenkų kalbos žodžio Kamień, kas išvertus reiškia - akmuo.
Kaišiadorių spaustuvė

Kaišiadorių spaustuvė – spaustuvė Kaišiadoryse, veikusi 1946–2008 m. Vytauto Didžiojo g. 44.

Istorija

Nuo 1946 m. spausdino Kaišiadorių apskrities laikraštį „Bolševikiniu keliu“, o nuo 1950 m. rajonas laikraštį „Bolševikiniu keliu“, kuris nuo 1953 m. pavadintas „Komunistiniu keliu“. 1952–1955 m. Kaišiadoryse buvo spausdinamas Žiežmarių rajono laikraštis „Lenino keliu“, 1951–1953 m. – MTS laikraščiai: Kaišiadorių „Kolūkiečių draugas“ ir Žiežmarių „Už stalininius kolūkius“.
1961 m. buvo sujungtos kaimyninių Kaišiadorių, Trakų, Vievio rajonų spaustuvės ir Kaišiadorių spaustuvė tapo Vievio spaustuvės skyriumi. 1964 m. spaustuvė gavo linotipą. 1962 m. leidžiamas rajono laikraštis „Komunistiniu keliu“ pavadintas „Į komunizmą“, o 1989 m. – „Kaišiadorių aidai“.
1976 m. Kaišiadorių spaustuvė tapo Kauno Raidės spaustuvės skyriumi, 1989 m. – savarankiška valstybine spaustuve, 1991 m. – UAB „Kaišiadorių spaustuvė“, nuo 1994 m. vadinosi G. Kniukštos firmos Kaišiadorių spaustuve „Cicaras“. Turėjo 3 plokščiąsias ir 1 tigelinę spausdinimo mašinas. Spausdino knygas, brošiūras, blankus, etiketes.
Be to, Kaišiadoryse veikė Adomo Jakšto spaustuvė, Girelės g. 22 ir UAB „Iksprintas“ spaustuvė J. Basanavičiaus g. 44.